Primul „contract” dintre FC Barcelona și Lionel Messi a fost scris pe un șervețel, în momentul în care argentinianul avea vârsta de 13 ani. Respectiva hârtie a fost vândută recent la o licitație.
Șervețelul prin care Lionel Messi a devenit jucătorul Barcelonei, vândut pentru 762.400 de lire sterline
Mulți dintre iubitorii fotbalului cunosc faptul că primul contract dintre Messi și Barcelona a fost semnat pe un șervețel. Era, de fapt, o promisiune scrisă a clubului catalan că-l va achiziționa pe micuțul jucător venit din Argentina.
Conform BBC, acea bucată de hârtie care avea să-i schimbe destinul lui Leo, dar și grupării de pe Camp Nou, a fost vândută la o licitație pentru suma de 762.400 de lire sterline.
Prețul de pornire a fost de 300 de mii de lire sterline pentru „şerveţelul spaniol standard cerat”, care are 16,5 x 16,5 cm şi a fost laminat şi înrămat.
În decembrie 2000, pe respectivul șervețel s-a scris cu cerneală albastră promisiunea Barcelonei de a-l achiziționa pe Leo. La acel moment, directorul catalanilor era Carles Rexach.
Licitația a fost una online, iar șervețelul a devenit și mai cunoscut decât era.
Messi a semnat ulterior un contract cu formația din LaLiga, iar în prima echipă a Barcelonei a debutat la 16 ani. A marcat 672 de goluri pentru formația blau-grana în cele 778 de partide în care a jucat sub culorile grupării catalane.
Pe respectivul șervețel sunt scrise următoarele:
„La Barcelona, la 14 decembrie 2000 şi în prezenţa domnilor Minguella şi Horacio, Carles Rexach, directorul sportiv al FC Barcelona, este de acord prin prezenta, sub responsabilitatea sa şi indiferent de orice opinie divergentă, să semneze cu jucătorul Lionel Messi, cu condiţia să respectăm sumele convenite.”